- Det kunne være gået meget værre, siger Jane Knudsen, som lørdag var hjemme, da der skete en eksplosion i hendes hus.

Det var en forskrækkelse af de større, Jane Knudsen fra landsbyen Smorup ved Nørager fik lørdag over middag. - Jeg så hen mod min brændeovn, og der var flammer, som ikke skulle være der. Jeg hældte en liter vand på, og da jeg så løb efter liter nummer to, så kunne jeg se, at der var kommet så meget ild, at jeg bare skulle ud, fortæller hun. Jane Knudsen var netop nået ud til hoveddøren i den landejendom, hun bor på, da hun hørte et stort brag og herefter blev ramt af en trykbølge, som væltede hende omkuld. - Jeg blev kastet ud ad døren og ned på fliserne, fortæller hun. En håndholdt gasbrænder, der stod for tæt på brændeovnen, var årsag til eksplosionen, som delvist blæste den ene mur ud af huset. - Der er sket kæmpe materiel skade på grund af sådan en lille bitte gasdævel, siger Jane Knudsen. Se interviewet med Jane Knudsen: 'Chokeret, men heldig' Nordjyllands Beredskab blev kaldt ud til ejendommen klokken 12.43. - Vi fik en melding om en eksplosion, og da vi kom frem, kunne vi se, at husets gavl havde fået et ordentligt tryk, siger indsatsleder Allan Frisk fra Nordjyllands Beredskab. Huset er nu ubeboeligt, fordi gavlen kan styrte sammen, og derfor skal Jane Knudsen genhuses. - Jeg er chokeret over det, der er sket. Jeg slog knæet, da jeg faldt, men det er da i småtingsafdelingen. Det kunne være gået meget værre, hvis jeg havde stået der, hvor jeg stod, da branden startede, siger Jane Knudsen og tilføjer: - Jeg tror, jeg har været heldig. Allan Frisk fra Nordjyllands Beredskab opfordrer brændeovnsejere til at tænke sig grundigt om. - Det er vigtigt, at man tænker over, hvad man stiller i nærheden af sin brændeovn. Der bliver udviklet kraftig varme fra en brændeovn, så derfor skal man ikke have brændekurven eller optændingsudstyr stående i nærheden af den, siger indsatslederen.